Robin Hawkins is in 1954 in Durban gebore. Hy gaan daar skool in die drie Port Natalskole, waar sy ma Afrikaans gee. Hy is bekend as skrywer. Hierna studeer hy verder aan die Universiteite van Natal en Stellenbosch. Op Stellenbosch is hy lid van die Letterkundige Laboratorium van D.J. Opperman. Sy grootste belangstelling is in musiek en hy stig verskeie musiekgroepe, waaronder S#ARP, The Banned, wat later hulle naam na Cold Front verander, The Poison Kandie Gang en uiteindelik Artvark. By Artvark is die digter Willem S. van der Merwe een van die groeplede. Robin komponeer musiek, skryf lirieke en speel klavier, baskitaar, tromme en elektriese klawerbord. Hy bly in Rondebosch in Kaapstad. Terwyl hy nog op skool is begin hy gedigte skryf in beide Engels en Afrikaans. Sy tweetalige toneelstuk “The lucky dip” verwerf in 1976 die wisselbeker vir die beste produksie by die USAT-fees op Stellenbosch. Sy verse word in 1984 in “Visier” opgeneem, waar die militêre wêreld die agtergrond van ’n aantal daarvan vorm en die toonaard dikwels harde sinisme is.